Darius Vâlcov, consilierul premierului pe economie, primește salariul în plic, deoarece nu are cont la nicio bancă, conform propriilor declarații făcute duminică seara, într-o emisiune TV, notează Mediafax.





„Nu”, a răspuns Darius Vâlcov, întrebat într-o emisiune la Antena 3, dacă are card sau cont la vreo bancă. „Da, în plic. Vine plicul. Da (în mână - n.red.). Se mai poate”, a mai spus Vâlcov, despre cum își primește salariul.





În schimb, pentru a face rezervări online, atunci când pleacă în vacanță, apelează la prietena lui, a afirmat Vâlcov la Antena 3.





„Cunosc atât de mulți oameni care au bani în cont și-au rămas fără ei, pentru că i-au mâncat comisioanele. Aveau 500 de euro și după zece anii nimic, că sunt mari comisioanele”, a susținut Vâlcov.

Premierul Mihai Tudose nu avea nici el card și își primea salariul în același mod, a confirmat consilierul premierului.



